Imtella' Lulju 14, 2021 Fl-Istati Uniti kumpanija tal-armi qed tirċievi ħafna kritika wara li ħarġet pistola li tidher qisha ġugarell tal-Lego. Il-kumpanija, qalet li din l-arma, li jisimha Block19, inħadmet bil-għan li tagħti gost waqt l-isport tal-isparar. Madanakollu, mhux tal-istess fehma l-kumpanija Lego li talbet lill-kumpanija biex tieqaf tipproduċi l-arma li tidher qisha magħmula minn briks tal-Lego. L-attivisti favur il-kontroll tal-armi ddeskrivew din il-pistola bħala waħda perikoluża u irresponsabbli. Intqal li din l-arma hija ta' riskju għat-tfal għax jistgħu jinġibdu biex jużaw l-armi tan-nar. Intant, il-kumpanija li ħadmet din l-arma qalet li tista' tinbiegħ biss lil dawk li legalment jista' jkollhom arma. Jidher li bħalissa din l-arma tneħħiet minn fuq is-sit tal-kumpanija li produċiet din l-arma.